
ДО
ДОБРИЧКИ ОБЩИНСКИ СЪВЕТ
ГРАД ДОБРИЧ


ДОКЛАДНА ЗАПИСКА
ОТ СОНЯ ИВАНОВА ГЕОРГИЕВА
Кмет на Община Добричка

ОТНОСНО: Приемане на Годишен план за социалните услуги през 2027 г. на територията на община Добричка


              УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Ролята на Община Добричка в областта на социалната политика е свързана с планиране и развитие на социалните услуги за населението, правилното им управление в съответствие с държавните стандарти, мониторинг и контрол на качеството на предлаганите от Общината социални услуги - делегирани от държавата дейности и услугите, финансирани от общинския бюджет. 
Всяка година кметът на общината организира разработването на годишен план за социалните услуги за следващата календарна година. Планът включва социалните услуги, съгласно Националната карта на социалните услуги, приета с Решение № 574 на Министерския съвет от 8 август 2024 г., както и социалните услуги, които се финансират от общинския бюджет. 
С цел осигуряване на координация, последователност и ефективност при разработването на Годишен план за социалните услуги през 2027 г. на територията на община Добричка е издадена Заповед № 679/12.06.2026 г. на кмета на общината, с която са определени длъжностни лица, пряко ангажирани с подготовката и изготвянето на Плана.
Етапите на разработване на Плана включват събиране на информация съгласно Методическите насоки на Агенцията за социално подпомагане, нейното систематизиране, анализ и оценка, както и планиране на социалните услуги за 2027 г.
Годишният план за социалните услуги през 2027 г. на територията на община Добричка е разработен на основание чл. 38, ал. 1 от Закона за социалните услуги, в изпълнение на раздел III, чл. 59 от Наредбата за планирането на социалните услуги и в съответствие с „Методически насоки за улесняване процеса на разработване на годишен план за социалните услуги на територията на всяка община“ на Агенцията за социално подпомагане.
Годишното планиране има за цел да определи социалните услуги като дейности по чл. 15 от Закона за социалните услуги и броя на потребителите, за които през 2027 г. ще бъде осигурено финансиране от държавния бюджет, в съответствие с Националната карта на социалните услуги, установените потребности на населението и нормативно определените стандарти за качество.
Приоритетните направления в Годишния план за социалните услуги са определени въз основа на идентифицираните потребности на рисковите групи, целите на социалната политика на Община Добричка и необходимостта от осигуряване на достъпна, своевременна и качествена социална подкрепа.
При определянето на начина на управление и организацията на дейностите по чл. 15 от Закона за социалните услуги се отчитат досегашният опит и натрупаната експертиза на персонала в действащите социални услуги, наличната материално-техническа обезпеченост, спецификата на целевите групи, потребностите на населението, както и изискванията на Закона за социалните услуги, Правилника за прилагането му и Наредбата за качеството на социалните услуги.
Предложените дейности по чл. 15 от Закона за социалните услуги в Годишния план за социалните услуги през 2027 г. на територията на община Добричка имат за цел да осигурят устойчивост, достъпност и развитие на социалните услуги на територията на община Добричка, съобразно установените потребности на населението. 
       	При изготвянето на Годишния план за социалните услуги през 2027 г. на територията на община Добричка са спазени разпоредбите на чл. 62, ал. 1 от Наредбата за планирането на социалните услуги. Предложението за общински годишен план за социалните услуги през 2027 г. на Община Добричка е публикуван на интернет страницата на общината на 19.06.2026 г., в секция „Социални дейности и услуги“, подсекция „Социални услуги“ за разглеждане, обсъждане, представяне на становища, предложения за изменение, допълнение и възражения. 
След изтичане на законовият срок по чл. 62, ал.1 от Наредба за планирането на социалните услуги за предложения и становища, ще бъде изготвена  и представена справка, която ще бъде публикувана и на интернет страницата на Община Добричка.  
С оглед на гореизложеното, предлагам Добрички общински съвет да вземе следното,

ПРОЕКТ!

РЕШЕНИЕ:

На основание чл. 21, ал. 2, във връзка с ал. 1, т. 12 от Закона за местното самоуправление и местната администрация (ЗМСМА), чл. 38, ал. 1 от Закона за социалните услуги (ЗСУ) и чл. 63 от Наредбата за планирането на социалните услуги, Добрички общински съвет: 
1. Приема Годишен план за социалните услуги през 2027 г. на територията на община Добричка.
2. Възлага на кмета на Община Добричка да изпрати по електронен път приетия Годишен план за социалните услуги през 2027 г. на територията на община Добричка на Агенцията за социално подпомагане.

Приложение: Проект на Годишен план за социалните услуги през 2027 г. на територията на община Добричка.


ВНАСЯ:
Соня Георгиева
Кмет на Община Добричка

